KIRJALLINEN KYSYMYS E-1865/00

esittäjä(t): Luis Berenguer Fuster (PSE) komissiolle

(9. kesäkuuta 2000)

Aihe: Työntekijöiden ja kansalaisten turvallisuudelle aiheutuvat vaarat kansallisten turvallisuutta ja terveyttä koskevien laatuvaatimusten soveltamisesta tunnelien rakennustyömailla

Komission jäsenen Anna Diamantopouloun 3. huhtikuuta 2000 antaman vastauksen mukaan Espanjan lainsäädäntöä tutkittaessa on havaittu, että kun kaivostyömaille annettuja määräyksiä sovelletaan tunneleiden rakentamiseen, saavutetaan direktiivin 92/57/CEE vaatimuksia suurempi työntekijöiden turvallisuustaso.

Tämä toteamus on kuitenkin täysin vastakkainen niiden päätelmien kanssa, joihin useimmat jäsenvaltioista ovat päätyneet. Ainakaan Italiassa, Portugalissa, Belgiassa, Irlannissa, Yhdistyneessä kuningaskunnassa, Ranskassa ja Saksassa yksikään direktiivin 92/104/CEE säännös ei ulotu soveltamisalaltaan rakennustyömaille yleensäkään, eikä erityisesti tunnelitöihin tai maanalaisiin rakennustöihin. Vastaavaan johtopäätökseen on ilmeisesti päätynyt Espanjan julkisista rakennushankkeista vastaava ministeri, joka on katsonut parhaaksi hyväksyä 19. marraskuuta 1998 annetun lain, jossa määrätään erityisstandardit maaliikenteen maanalaisten rakennustyönmaiden suunnittelemista, rakentamista ja käyttämistä varten (IOS 98) ennen kuin kaivostyöhön tarkoitettujen normien seurauksena työntekijöille ja yleensäkin muille kansalaisille saattaisi aiheutua vaaraa. Päätöksen mukaan kaivoksiin sovellettavia normeja ei noudateta maan- ja vedenalaisten (sekä vedessä että rannikolla sijaitsevien) työmaiden suunnittelussa, rakentamisessa ja käyttämisessä. Ministeri laati asiakirjan, joka on annettu kyseisille sektoreille tiedoksi.

Toisaalta kaivosten onnettomuustilastot osoittavat täysin päinvastaista kuin mitä komission jäsen toteaa. Vuodesta 1984 vuoteen 1999 saakka Espanjassa on kuollut kaivosonnettomuuksissa 741 henkeä. Tänä aikana ja ennen espanjalaisen, direktiivin 92/57/CEE vastaisen ja kuninkaalliseen asetukseen N:o 1389/97 sisältyneen asetuksen hyväksymistä, tapahtui ainoastaan yksi vakava tunnelionnettomuus niillä lukuisilla tietyömailla, jotka kuuluivat Espanjassa viimeisen viidentoista vuoden aikana tehtyihin infrastruktuurisuunnitelmiin.

Mihin perustuu komission toteamus siitä, että kaivostyöntekijöitä varten annettujen suojelunormien soveltaminen maanalaisilla tietyömailla lisää tunnelien rakentamiseen osallistuvien työntekijöiden turvallisuustasoa?

Anna Diamantopouloun komission puolesta antama vastaus

(28. heinäkuuta 2000)

Komissio muistuttaa arvoisaa parlamentin jäsentä, että jo komission vastauksessa parlamentin jäsenen kirjalliseen kysymykseen E-467/00(1) ilmoitettiin, että erityyppistä avo- ja kaivoslouhintateollisuutta ja tunnelien rakentamista koskevan direktiivin 92/104/ETY(2) osaksi Espanjan kansallista lainsäädäntöä saattavaa kuninkaallista asetusta 1389/1997 sovelletaan, sanotun kuitenkaan rajoittamatta tilapäisiä tai liikkuvia rakennustyömaita koskevan direktiivin 92/57/ETY(3) osaksi kansallista lainsäädäntöä saattavan säädöksen eli kuninkaallisen asetuksen 1627/1997 soveltamista.

EY:n perustamissopimuksen 137 artiklan 5 kohdan (entisen 118 a artiklan) mukaisesti jäsenvaltiot voivat pitää voimassa tai toteuttaa yhteisön vaatimuksia tiukempia suojatoimenpiteitä.

Tiettyjen direktiivin 92/104/ETY säännösten soveltaminen tunnelien rakennustyöhön vahvistaa siten direktiivillä 92/57/ETY säädettyjä suojelun vähimmäistasoja. Erityisesti tämä koskee direktiivin 92/104/ETY liitteen osassa A esitettyjä vähimmäisvaatimuksia, jotka liittyvät suojautumiseen palovaaralta (4.4 kohta), räjähteisiin ja sytytyslaitteisiin (5 kohta), evakuointi- ja poistumiskeinoihin (10 kohta), turvaharjoituksiin (11 kohta) ja ensiaputiloihin ja välineisiin (12 kohta), sekä osassa C esitettyjä vähimmäisvaatimuksia, jotka liittyvät tukiin ja maan vakauteen (6 kohta), ilmanvaihtoon (7 kohta), tulipaloihin, palamiseen ja kuumentumiseen, kun on tarpeellista käyttää helposti syttymättömiä hydraulinesteitä (hydrostaattisen ja/tai hydrokineettisen mekaanisen energian siirtämiseen laitteissa), jotta vältettäisiin tulipalon ja sen leviämisen riski (11.3 kohta), valaistukseen (13 kohta), tunneleissa olevan työvoiman laskentaan (14 kohta) ja pelastusjärjestelmään, jotta voitaisiin ryhtyä sopiviin toimiin nopeasti suurehkon onnettomuuden sattuessa (15 kohta).

Näillä vähimmäisvaatimuksilla täydennetään ja vahvistetaan direktiivin 92/57/ETY ja erityisesti liitteen IV osan B kohdan 10 tarkoittamassa mielessä tunnelien rakentamistöihin osallistuvien työntekijöiden terveyden ja turvallisuuden suojelun tasoa.

Arvoisan parlamentin jäsenen mainitsemien tilastojen osalta on tarkennettava, että kaivosteollisuudessa kuolleiden työntekijöiden kokonaismäärään (ajanjaksolla 19841999) sisältyvät Espanjan viranomaisten toimittamien tietojen mukaan(4) kuolemaan johtaneet tapaturmat niin maanalaisissa töissä kuin avolouhoksilla ja maan pinnalla olevissa tiloissa. Vuodesta 1996 lähtien on myös esitetty nimenomaan tunneleissa sattuneita tapaturmia koskevat tiedot.

Näin ollen toisin kuin arvoisan parlamentin jäsenen saamien tietojen mukaan Espanjan viranomaisten toimittamista tilastoista ilmenee, että jo pelkästään ajanjaksolla 19961999 tapahtui tunnelien rakennustöissä yhdeksän kuolemaan johtanutta tapaturmaa ja neljä vakavaa tapaturmaa.

(1) EYVL C 330 E, 21.11.2000, s. 167.

(2) EYVL L 404, 31.12.1992.

(3) EYVL L 245, 26.8.1992.

(4) Informe de Actividad de la Comisión de Seguridad Minera, Dirección General de Minas, Ministerio de Industria y Energía (kesäkuu 1999).